ส่วนที่ 1

ข้อมูลสรุป (Executive Summary)

บริษัท ซี.ไอ.กรุ๊ป จำกัด (มหาชน) ได้จดทะเบียนจัดตั้งบริษัทเมื่อวันที่ 10 เมษายน 2546
ด้วยทุนจดทะเบียนเริ่มแรกจำนวน 94 ล้านบาท จากการรวมกิจการของบริษัท ซี.ไอ.กรุ๊ป จำกัด
ซึ่งประกอบธุรกิจผลิตคอยล์เย็น (Evaporator Coil) คอยล์ร้อน (Condenser Coil)
และคอยล์น้ำเย็น (Chilled Water Coil) และบริษัท ฮีท อินเทอะเชนจ์ จำกัด
ซึ่งประกอบธุรกิจให้เช่าอสังหาริมทรัพย์ โดยมีสินทรัพย์หลัก คือ ที่ดินซึ่งเป็นที่ตั้งโรงงานของบริษัท
โดยมีวัตถุประสงค์เพื่อปรับโครงสร้างกลุ่มบริษัทให้มีความเหมาะสม ทั้งนี้
ผู้ถือหุ้นใหญ่ของทั้งสองบริษัทเป็นผู้ถือหุ้นกลุ่มเดียวกัน ประกอบด้วย กลุ่มพุ่มเสนาะ
และกลุ่มหวังก่อเกียรติ

การประกอบธุรกิจหลักและการบริหารจัดการของบริษัทภายหลังการควบรวมกิจการยังคงเหมือน
บริษัท ซี.ไอ.กรุ๊ป จำกัด (ก่อนการควบรวมกิจการ) โดยบริษัทประกอบธุรกิจผลิตคอยล์เย็น
(Evaporator Coil) คอยล์ร้อน (Condenser Coil) และคอยล์น้ำเย็น (Chilled Water
Coil) ซึ่งเป็นชิ้นส่วนหลักในเครื่องปรับอากาศ เครื่องทำความเย็น
และอุปกรณ์ถ่ายเทความร้อน/ความเย็นประเภทอื่นๆ โดยเป็นการผลิตสินค้าตามคำสั่งของลูกค้า
(Made to Order) เพื่อจำหน่ายทั้งในประเทศ และต่างประเทศ
ทั้งนี้สัดส่วนการขายในประเทศและต่างประเทศของบริษัท คิดเป็นประมาณร้อยละ 70 และ 30
ตามลำดับ

ลูกค้าในประเทศของบริษัทประกอบด้วยผู้ผลิตเครื่องปรับอากาศที่มีชื่อเสียง
ทั้งยี่ห้อต่างประเทศและในประเทศ
โดยเฉพาะผู้ผลิตเครื่องปรับอากาศที่มีนโยบายหลักที่จะสั่งซื้อชิ้นส่วนเครื่องปรับอากาศจากแหล่งภายนอก
และลูกค้าที่อยู่ในตลาดสินค้าทดแทน เช่น กลุ่มบริษัทที่ให้บริการด้านการบำรุงรักษาเครื่องปรับอากาศ
เครื่องทำความเย็น เป็นต้น สำหรับลูกค้าต่างประเทศ
บริษัทจำหน่ายโดยตรงไปยังประเทศในทวีปเอเชียและทวีปยุโรป
และจำหน่ายผ่านตัวแทนจำหน่ายสำหรับลูกค้าที่อยู่ในประเทศสหรัฐอเมริกา ประเทศแคนาดา
ประเทศออสเตรเลีย และประเทศนิวซีแลนด์ ปัจจุบัน บริษัทถือได้ว่าเป็นผู้ผลิตคอยล์ที่มีคุณภาพสูง
โดยบริษัทเป็นผู้ผลิตเพียงรายเดียวในประเทศไทยที่ได้รับการรับรองมาตรฐานสินค้าจากสถาบันต่างประเทศ
คือ Canadian Standards Association (“CSA”) ของประเทศแคนาดา และ
Underwriters Laboratories Inc. (“UL”) ของประเทศสหรัฐอเมริกา
ซึ่งเป็นมาตรฐานที่เป็นที่ยอมรับทั่วโลก นอกจากนี้
บริษัทยังมีฝ่ายวิศวกรรมที่จะช่วยลูกค้าในการให้คำแนะนำในการออกแบบผลิตภัณฑ์
รวมทั้งมีผู้เชี่ยวชาญในอุตสาหกรรมผลิตคอยล์จากต่างประเทศมาเป็นที่ปรึกษาของบริษัทเพื่อช่วยในการพัฒนากระบวนการผลิตให้มีประสิทธิภาพมากยิ่งขึ้น
และช่วยขยายตลาดไปยังต่างประเทศเพิ่มขึ้น

สำหรับผลการดำเนินงานที่ผ่านมา บริษัทมีรายได้รวมเพิ่มขึ้นอย่างต่อเนื่องจากจำนวน
609.46ล้านบาท ในปี 2547 เป็น 808.03 ล้านบาท ในปี 2548 และ 1,039.48 ล้านบาท ในปี
2549 ตามลำดับ ในส่วนของกำไรสุทธิ บริษัทฯ มีกำไรสุทธิจำนวน 45.95 ล้านบาท ในปี 2547
และจำนวน 36.06 ล้านบาท ในปี 2548 และในปี 2549 จำนวน 15.16 ล้านบาท ตามลำดับ
โดยสาเหตุของกำไรสุทธิที่ลดลง
เนื่องมาจากราคาวัตถุดิบในตลาดโลกมีการปรับราคาสูงขึ้นเกือบอัตราร้อยละ 150 ในช่วงครึ่งปีแรก
ถึงแม้บริษัทฯ จะได้มีการปรับราคา แต่ก็ยังไม่สามารถรองรับได้ทันกับราคาวัตถุดิบที่สูงขึ้น
อีกทั้งค่าใช้จ่ายในการขายและบริหารรวมทั้งดอกเบี้ยจ่าย สูงกว่าปีที่ผ่านมาจำนวนเงิน 19.67
ล้านบาท หรือคิดเป็นอัตราร้อยละ 25.07 เกิดจากผลกระทบของค่าเงินบาทที่แข็งตัวขึ้น
ทำให้บริษัทฯ ต้องขาดทุนจากอัตราแลกเปลี่ยน และจากวงเงินสินเชื่อของบริษัทฯ
ที่สูงขึ้นเพื่อรองรับการขยายการลงทุน จึงส่งผลให้ดอกเบี้ยจ่ายในปี 2549 สูงขึ้นตามไปด้วย
อย่างไรก็ตาม แม้ว่ากำไรสุทธิของบริษัทฯ จะลดลงแต่ยอดขายของบริษัทฯ มีการเติบโตขึ้น โดยในปี
2549 บริษัทฯ มียอดขายที่เพิ่มขึ้น 28.64 % เมื่อเปรียบเทียบกับยอดขายปี 2548
ทั้งนี้เนื่องมาจากภาวะเศรษฐกิจที่ได้ปรับตัวสูงขึ้น
โดยเฉพาะธุรกิจอสังหาริมทรัพย์ทั้งในส่วนที่อยู่อาศัย อาคารสำนักงาน และ
อาคารที่ทำการของหน่วยงานราชการต่างๆ
และที่สำคัญการที่ผลิตภัณฑ์ของบริษัทเป็นผลิตภัณฑ์ที่มีคุณภาพได้การรับรองมาตรฐานทั้งจาก CSA และ
UL
ประกอบกับการบริการที่เป็นเยี่ยมสามารถให้คำแนะนำในการออกแบบผลิตภัณฑ์โดยบริษัทจะช่วยคำนวณขนาดของคอยล์
และขนาดของ Header ให้เหมาะกับความต้องการของลูกค้าแต่ละราย
รวมทั้งจัดส่งสินค้าได้ตรงต่อเวลาและทันต่อความต้องการของลูกค้า
ส่งผลทำให้สินค้าของบริษัทเป็นที่ต้องการจากลูกค้าทั้งในประเทศและต่างประเทศเพิ่มมากขึ้นอย่างต่อเนื่อง